གཞན་ཡང་མི་ཡི་སྲོག་དངལུས་དབང་ཐང་ཀླུང་རྟ་བླ་དཔལ་བཞི་ལ་སྦྱར་བའི་ཚུལ་ནི།ཁྱུང་གི་སྲོག་དང་།སྟག་གིས་ལུས།འབྲུག་གི་དབང་ཐང་།སེང་གེའསམ་གཡག་གིས་ཀླུང་རྟ།རྟ་ནི་བླ་དཔལ་མཚོན་བྱེད་དུ་བཀོད་པ་ཡང་འདུག་ལ།ཕྱི་ཡི་འབྱུང་བ་ལྔ་ལ་སྦྱར་ཚུལ་ནི་།སྟག་ནག་ལ་གནས་པས་འབྱུང་བ་ཤིང་ཁམས་སམ་རླུང་གི་ཁམས་མཚོན།སེང་གེ་རི་ལ་གནས་པས་སའི་ཁམས་མཚོན།ཁྱུང་བར་སྣང་ལ་གནས་ཞིང་རྭ་ལ་མེ་འབར་བས་མེའི་ཁམས་མཚོན།འབྲུག་རྒྱ་མཚོ་ལ་གནས་པས་ཆུས་ཁམས་མཚོན།རྟ་མཆོག་རྒྱུག་རྩལ་དང་ལྡན་པ་དེ་ནི་རྒྱུན་གྱི་འཆད་པར་སྐྱེས་བུའི་ནུས་ཤུགས་དང་མཚོན།ཞེས་༼ནམ་མཁའི་ནོར་བུས༽་གསུངས་།༼ཀླུང་རྟའི་ལས་ཆོག༽ལས།བདག་འཆང་བ་པོ་ལ་ཟིན་གནོན་ཁྱུང་ལྟར་ཆེ་བར་གྱུར་ཅིགསྙན་གྲགས་འབྲུག་ལྟར་སྒྱོགས་པར་གྱུར་ཅིག།གཟི་བརྗིད་སེང་ལྟར་ཆེ་བར་གྱུར་ཅིག།དཔའ་རྩལ་སྟག་ལྟར་ཆེ་བར་གྱུར་ཅིག།ཞེས་དང་འདོད་སྲོལ་ཅི་རིགས་པ་ཞིག་ཚེ་འདིའི་ཆེད་དུ་འབྲི་ནས་གསས་མཁར།རྟེན་མཁར།ཡུལ་ལྷའི་བསོ་གནས་ཡུལ་སོགས་སུ།དར་སྒྲོན་པ་དང་ཤོག་པར་འཐོར་བ་སོགས་བྱས་ན་རང་ཉིད་ཀླུང་རྟ་དར་བའི་ཡིད་ཆེས་བྱེད་ཀྱི་ཡོད་ལ།ད་དུང་དེང་དུས་ཀླུང་རྟའི་དཀྱིལ་དུ་བཀྲ་ཤིས་རྟག་བརྒྱད་ཀྱི་རི་མོ་འབྲི་བའི་སྲོལ་ཡང་འདུག་པས།འདི་དག་ནི་བོད་མིའི་འདོད་པ་ཇི་བཞིན་ཇེ་རྒྱས་སུ་ཕྱིན་པར་ངེས།།